कुमारी बैंक फाइनलमा
१४ औं चितवन हात्ती महोत्सवअन्तर्गत बुधबार छावा फुटबल प्रतियोगितामा कुमारी बैंक विजयी भएको छ । कुमारीबाट सहभागी छावाले मेगा बैंकलाई २–० ले हरायो । विजेता कुमारी बैंक फाइनल पुगेको छ । 
सौराहा — १४ औं चितवन हात्ती महोत्सवअन्तर्गत बुधबार छावा फुटबल प्रतियोगितामा कुमारी बैंक विजयी भएको छ । कुमारीबाट सहभागी छावाले मेगा बैंकलाई २–० ले हरायो । विजेता कुमारी बैंक फाइनल पुगेको छ । कुमारीबाट सौराहागज र रामगजले गोल गरे । दुबैले गोल गर्दा दर्शक दिर्घाबाट हुटिङ एकोहोरो आएको थियो । संयोजक दामोदर रेग्मीका अनुसार छावा फुटबलमा ४ टिम सहभागी छन् । बिहीबार प्रभु बैंक र सिजी फुड्सबीच प्रतिस्पर्धा हुनेछ । त्यस्तै दर्शकको रोजाईमा रहेको हात्तीपोलोमा एनआईसी एसिया बैंकको टिम विजयी भयो । एनआईसीले म्याक्स प्लाईलाई ७–२ ले पराजित गर्‍यो । विजेताका ठगुवा पन्जियारले ह्याट्रिक गरे भने म्याक्स प्लाईका रन्जन भण्डारी र विनोद चौधरी १–१ गोल फर्काउन सफल भए । स्पर्धामा ६ टिम सहभागी छन् । पोलो खेल हेर्न विदेशीको समेत बाक्लो उपस्थिति छ ।हात्ती दौडमा भने विभिन्न प्रतिष्ठानबाट सहभागी ९ हात्ती सेमिफाइनल पुगेका छन् । स्थानीय बाघमारा मध्यवर्ती सामुदायिक वनको चौरमा महोत्सवमा ४ सय मिटरको फरक/फरक ट्रयाकमा दौडिएका हात्तीहरूमध्ये अनारकली ए, लक्ष्मीकली, रानीमाया कली, लक्कीकली, बेगमकली, आशाकली, जानकीकली, चम्पाकली एफ र पूजाकली सेमिफाइनल पुगेका छन् । दौडमा २० हात्तीको सहभागिता छ । हात्ती शृंगारमा तीन हात्तीलाई पछि पार्दै पूनमकलीले उपाधि जितेको छ ।